b'\n_START_ARTICLE_\nHans-Joachim Heusinger\n_START_PARAGRAPH_\nHans-Joachim Heusinger (s\xc3\xbcndinud 7. aprillil 1925 Leipzigis) on saksa jurist ja endine Saksa DV riigitegelane._NEWLINE_Hans-Joachim Heusinger on p\xc3\xa4rit t\xc3\xb6\xc3\xb6lisperekonnast. Rahvakooli l\xc3\xb5petamise j\xc3\xa4rel \xc3\xb5ppis ta aastatel 1939\xe2\x80\x931942 elektrimehaanikuks. 1942\xe2\x80\x931945 teenis Wehrmachtis. 1945\xe2\x80\x931951 t\xc3\xb6\xc3\xb6tas ta elektrimehaaniku ja kaablimonteerijana. 1946. aastal astus ta Saksa Vabade Ameti\xc3\xbchingute Koondisse ja 1947. aastal Saksamaa Liberaaldemokraatlikku Parteisse. 1951\xe2\x80\x931952 oli ta Leipzigi Kesklinna linnaosa volikogu liige. 1952\xe2\x80\x931957 oli Heusinger Saksamaa Liberaaldemokraatliku Partei Leipzigi ringkonna piirkonnasekret\xc3\xa4r. 1955\xe2\x80\x931960 \xc3\xb5ppis ta kaug\xc3\xb5ppe teel Potsdamis asuvas Saksa Riigi- ja \xc3\x95igusteaduste Akadeemias juristiks. 1957\xe2\x80\x931959 oli Heusinger Cottbusi ringkonna T\xc3\xb6\xc3\xb6stus- ja Kaubanduskoja direktor ning samal ajal ka Cottbusi ringkonna Saksamaa Liberaaldemokraatliku Partei piirkonnaorganisatsiooni esimees._NEWLINE_Alates 1957. aastast oli Hans-Joachim Heusinger Saksamaa Liberaaldemokraatliku Partei Keskjuhatuse liige. Aastatel 1959\xe2\x80\x931973 oli ta Saksamaa Liberaaldemokraatliku Partei Keskjuhatuse sekret\xc3\xa4r ja 1972\xe2\x80\x931980 Saksamaa Liberaaldemokraatliku Partei aseesimees._NEWLINE_16. oktoobrist 1972 kuni 11. jaanuarini 1990 oli Hans-Joachim Heusinger Saksa DV justiitsminister._NEWLINE_1961. aastast kuni 1990. aasta m\xc3\xa4rtsini oli ta Rahvakoja (parlamendi) liige. 1972\xe2\x80\x931989 oli ta Saksa DV Ministrite N\xc3\xb5ukogu esimehe aset\xc3\xa4itja.'